CELEX: 32021D0905
Language: ro
Date: 2020-12-03 00:00:00
Title: Decizia (PESC) 2021/905 a Consiliului din 3 decembrie 2020 privind semnarea și încheierea în numele Uniunii Europene a Acordului dintre Uniunea Europeană și Republica Federală Somalia privind statutul misiunii militare a Uniunii Europene pentru a contribui la instruirea forțelor de securitate somaleze (EUTM Somalia) în Republica Federală Somalia

7.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 200/1
               
            
         DECIZIA (PESC) 2021/905 A CONSILIULUI
         din 3 decembrie 2020
         privind semnarea și încheierea în numele Uniunii Europene a Acordului dintre Uniunea Europeană și Republica Federală Somalia privind statutul misiunii militare a Uniunii Europene pentru a contribui la instruirea forțelor de securitate somaleze (EUTM Somalia) în Republica Federală Somalia
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 37, coroborat cu articolul 218 alineatele (5) și (6) din Tratatul privind funcționarea Uniunii Europene,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 15 februarie 2010, Consiliul a adoptat Decizia 2010/96/PESC (1), prin care a instituit o misiune militară a Uniunii Europene pentru a contribui la instruirea forțelor de securitate somaleze (denumită în continuare „EUTM Somalia”).
                  
               
                     (2)
                  
                  
                     La 11 ianuarie 2013, într-o scrisoare adresată Înaltului Reprezentant al Uniunii pentru afaceri externe și politica de securitate, prim-ministrul Guvernului federal de tranziție al Republicii Somalia a confirmat că „drepturile și obligațiile cuprinse în acordul privind statutul misiunii Atalanta conduse de UE, încheiat la 31 decembrie 2008, se vor aplica și misiunii EUCAP NESTOR, personalului, incintelor și resurselor acesteia” și a autorizat „personalul EUTM să utilizeze forța necesară și proporțională”, inclusiv pentru „protecția personalului, a incintelor și a resurselor misiunii și pentru protecția persoanelor din imediata apropiere a personalului misiunii împotriva unor acte care ar pune în pericol viața persoanelor respective sau le-ar putea cauza acestora leziuni corporale grave”.
                  
               
                     (3)
                  
                  
                     La 19 noiembrie 2018, Consiliul a adoptat Decizia (PESC) 2018/1787 (2), care a prelungit mandatul EUTM Somalia până la 31 decembrie 2020.
                  
               
                     (4)
                  
                  
                     La 11 noiembrie 2019, Consiliul a decis că ar trebui să se înceapă negocieri în vederea încheierii unui acord între Uniune și Republica Federală Somalia privind statutul EUTM Somalia.
                  
               
                     (5)
                  
                  
                     La 16 iulie 2020, în contextul revizuirii strategice globale și coordonate a angajamentului politicii de securitate și apărare comune în Somalia și în Cornul Africii, Comitetul politic și de securitate a convenit, în special, că EUTM Somalia ar trebui prelungită până la 31 decembrie 2022.
                  
               
                     (6)
                  
                  
                     A fost negociat un acord între Uniune și Republica Federală Somalia cu privire la statutul EUTM Somalia în Republica Federală Somalia.
                  
               
                     (7)
                  
                  
                     În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în materie de apărare. Danemarca nu participă la punerea în aplicare a prezentei decizii și, prin urmare, nu participă la finanțarea acestei misiuni.
                  
               
                     (8)
                  
                  
                     Acordul ar trebui aprobat în numele Uniunii,
                  
               ADOPTĂ PREZENTA DECIZIE:
         
            Articolul 1
            Se aprobă, în numele Uniunii, Acordul dintre Uniunea Europeană și Republica Federală Somalia privind statutul misiunii militare a Uniunii Europene pentru a contribui la instruirea forțelor de securitate somaleze (EUTM Somalia) în Republica Federală Somalia (3).
         
         
            Articolul 2
            Președintele Consiliului este autorizat să desemneze persoana împuternicită sau persoanele împuternicite să semneze acordul prin care Uniunea își asumă obligații.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Bruxelles, 3 decembrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  Decizia 2010/96/PESC a Consiliului din 15 februarie 2010 privind o misiune militară a Uniunii Europene pentru a contribui la instruirea forțelor de securitate somaleze (JO L 44, 19.2.2010, p. 16).
         
            (2)  Decizia (PESC) 2018/1787 a Consiliului din 19 noiembrie 2018 de modificare și de prelungire a Deciziei 2010/96/PESC privind o misiune militară a Uniunii Europene pentru a contribui la instruirea forțelor de securitate somaleze (JO L 293, 20.11.2018, p. 9).
         
            (3)  A se vedea pagina 3 din prezentul Jurnal Oficial.